[pic] | KOMISIA EURÓPSKYCH SPOLOČENSTIEV |

Brusel, 22.2.2006

SEK(2006) 238 v konečnom znení

OZNÁMENIE KOMISIE RADE

Hodnotenie opatrenia, ktoré Taliansko prijalo na základe odporúčania Rady z 28. júla 2005 s cieľom odstrániť nadmerný deficit verejných financií – uplatňovanie článku 104 ods. 7 zmluvy

OZNÁMENIE KOMISIE RADE

Hodnotenie opatrenia, ktoré Taliansko prijalo na základe odporúčania Rady z 28. júla 2005 s cieľom odstrániť nadmerný deficit verejných financií – uplatňovanie článku 104 ods. 7 zmluvy

1. POSTUP PRI NADMERNOM DEFICITE TALIANSKA

V deväťdesiatych rokoch vynaložilo Taliansko výrazné úsilie na fiškálnu konsolidáciu a koncom toho desaťročia znížilo deficit verejných financií z takmer 12 % HDP v roku 1990 na úroveň nižšiu ako 2 %. Deficit však opäť vzrástol na úroveň mierne nad 3 % HDP v roku 2001, 2003 a 2004[1] v súvislosti s nízkym rastom HDP a aj napriek prijatiu zásadných jednorazových opatrení. Primárny prebytok sa znížil z úrovne 5 % HDP v roku 1999 na úroveň 1,8 % HDP v roku 2004 a pokles pomeru dlhu k HDP, ktorý vzrástol na 125 % v roku 1994 sa značne spomalil. Na konci roku 2004 bola výška dlhu 106,5 % HDP.

Rada na základe príslušného odporúčania Komisie 28. júla 2005 stanovila, že v Taliansku existuje nadmerný deficit a v súlade s článkom 104 ods. 7 zmluvy predložila Taliansku odporúčania v súvislosti so znížením deficitu pod úroveň 3 % HDP vierohodným a udržateľným spôsobom najneskôr do roku 2007[2]. Rada stanovila pre Taliansko ako konečný termín na 12. január 2006 na prijatie účinných opatrení. Konkrétne Rada vyzvala Taliansko, aby: „dôsledne realizovalo rozpočet na rok 2005“ a „vykonalo podrobné opatrenia na zabezpečenie kumulatívneho zníženia v cyklicky upravenom deficite, čistých jednorazových a iných dočasných opatreniach, vo výške aspoň 1,6 % HDP počas rokov 2006 – 2007 pomerný k jeho úrovni v roku 2005, s aspoň s polovicou úpravy prebiehajúcou v roku 2006“. Ďalej sa od Talianska požaduje, aby „ zabezpečilo dostatočné zníženie miery hrubého verejného dlhu a jej priblíženia sa referenčnej hodnote primeraným tempom, v súlade s korekciou nadmerného deficitu, a to prostredníctvom obnovenia primeranej úrovne primárneho prebytku zo strednodobého hľadiska “ a „ obzvlášť zameraním sa na iné faktory ako čisté pôžičky, akými sú napríklad operácie pod čiarou, ktoré prispievajú k zmene úrovne zadlženia “. Rada okrem toho vyzýva talianske orgány, „ aby zabezpečili udržateľnosť konsolidácie rozpočtu smerom k strednodobo takmer vyrovnanému stavu verejných financií alebo stavu v prebytku prostredníctvom zníženia cyklicky upraveného deficitu, bez jednorazových a iných dočasných opatrení, o aspoň 0,5 % HDP ročne po korekcii nadmerného deficitu“ . Záverom Rada nabáda talianske orgány aby „ zlepšili zhromažďovanie a spracovávanie všeobecných vládnych údajov “.

V súlade s článkom 9 ods. 3 nariadenia (ES) č 1467/97 v znení nariadenia Rady (ES) č 1056/2005[3], v ktorom sa uvádza, že po uplynutí konečného termínu pre členský štát na prijatie opatrení v zmysle odporúčania článku 104 ods. 7, ... Komisia Rade oznámi, či považuje prijaté opatrenia za dostatočné na zaistenie dostatočného pokroku na dosiahnutie korekcie nadmerného deficitu v lehote stanovenej Radou za predpokladu, že sa úplne vykonávajú a že hospodársky vývoj zodpovedá predpovediam“, v tomto oznámení sa hodnotí opatrenie prijaté Talianskom v reakcii na odporúčanie Rady[4].

2. Opatrenia prijaté Talianskom v reakcii na odporúčanie Rady

2.1 Saldá rozpočtu verejných financií

Saldo rozpočtu v roku 2005

V zákone o rozpočte na rok 2005 prijatom v roku 2004 sa stanovil deficit verejných financií vo výške 2,7 % HDP v roku 2005, na základe prognózy rastu HDP vo výške 2,1 %. Na dosiahnutie cieľa sa v zákone o rozpočte na rok 2005 počítalo s korekciou vo výške 1,7 % HDP vzhľadom na trend deficitu pri nezmenenej legislatíve (odhadovaný na úrovni 4,4 % HDP)[5]. Táto korekcia, ako aj daňové zníženia a dodatočné výdavky vo výške 0,5 % HDP, by mali byť financované z obmedzení výdavkov (najmä prostredníctvom vopred stanovej 2 % sadzby rastu nominálnych výdavkov) nových príjmov a jednorazových opatrení. Podľa aktualizácie programu stability z roku 2004, zákon o rozpočte na rok 2005 by nechal primárne saldo vo veľkej miere nezmenené v porovnaní s rokom 2004 ale zahrnul zníženie v oblasti dosahu jednorazových opatrení v porovnaní s rokom 2004 o asi 0,5 % HDP. Plánovaný deficit bol počas roku 2005 revidovaný dvakrát. Na konci apríla s novou prognózou rastu HDP vo výške 1,2 % bol plánovaný deficit revidovaný na rozpätie 2,9 - 3,5 % HDP. Druhá revízia bola v júli, keď hospodársky a finančný plán (DPEF) stanovil nový plánovaný deficit na rok 2005 vo výške 4,3 % HDP, zatiaľ čo predpoveď miery HDP rastu bola revidovaná nadol na nulu. S cieľom zabezpečiť dosiahnutie plánovaného deficitu vo výške 4,3 % HDP, v októbri vláda zaviedla nové zníženia výdavkov a zvýšenia príjmov dosiahli okolo 0,1 % HDP[6]. V aktualizácii programu stability na rok 2005 sa potvrdil plánovaný deficit vo výške 4,3 %.

Saldo rozpočtu v roku 2006

Počínajúc trendom deficitu pri nezmenenej legislatíve oficiálne odhadnutom na úrovni asi 5 % HDP, zákon o rozpočte na rok 2006, prijatý talianskym parlamentom 22. decembra 2005, obsahuje 0,5 % HDP z diskrečných opatrení zvyšujúcich deficit zameraných na podporu rastu a asi 2 % HDP z opatrení na znižovanie deficitu. Úplný dosah rozpočtu by tak poskytol oficiálny plánovaný deficit na rok 2006 vo výške 3,5 % HDP (pozri tabuľku 1).

Opatrenia na podporu rastu zahŕňajú všeobecné zníženie príspevkov na sociálne poistenie, predĺženie daňových prázdnin v poľnohospodárskych a stavebných sektoroch, nový fond na podporu domácností, opatrenia na podporu investícií, fondy na obnovu kontraktov verejného sektora v rokoch 2006 – 2007 a iné opatrenia. Hlavnými korekčnými opatreniami sú: zníženia medzispotreby vlády a miestnych samospráv (0,4 % HDP),[7] zníženia kapitálových výdavkov a iné výdavky (0,6 % HDP), úspory zo sektoru zdravotnej starostlivosti spadajúceho pod regióny (0,2 % HDP)[8], dodatočné príjmy (0,75 % HDP, z ktorých o niečo viac ako 0,1 % HDP z jednorazových opatrení). Celkovo primárne výdavky sa znížia o 0,8 % HDP v porovnaní s trendom a príjmy sa zvýšia o 0,6 % HDP.

S cieľom realizovať zníženia výdavkov, rozpočet posilňuje mechanizmy výdavkovej kontroly, napríklad tým, že zavádza obmedzenia na mesačné rozpočtové prostriedky na výdavky centrálnej banky a rozširuje úlohu Dvora audítorov v oblasti monitorovania domáceho paktu stability. Rozpočet taktiež zahŕňa ustanovenia zamerané na riešenie opakujúceho sa prekračovania stropov výdavkov na zdravotnú starostlivosť[9],[10].

Saldo rozpočtu v roku 2007 a v nasledujúcich rokoch

Podľa aktualizácie programu stability z decembra 2005 sa Taliansko sa zameriava na zníženie deficitu pod úroveň 3 % HDP do roku 2007 a na ďalšie pokračovanie v ďalšej fiškálnej konsolidácii v nasledujúcich rokoch smerom k strednodobému cieľu pre rozpočtovú pozíciu ako sa uvádza v Pakte stability a rastu vyváženého rozpočtu zo štrukturálneho hľadiska. Na roky 2007 – 2009 sa v aktualizácii nenachádzajú informácie o potrebných opatreniach na dosiahnutie rozpočtových cieľov, je tam uvedené len postupné uskutočňovanie jednorazových opatrení počínajúc rokom 2007.

2.2 Dlh verejných financií

Po minuloročnom zvýšení, sa v aktualizácii programu stability na rok 2005 predpokladá, že pomer dlhu k HDP bude opäť klesať počínajúc rokom 2006. Očakáva sa, že dlhový pomer poklesne z 108,5 % v roku 2005 na úroveň niečo pod 102 % v roku 2009, najmä na základe stúpajúcich primárnych prebytkov a príjmov v rokoch 2006 a 2007 stúpajúcich na 0,7 % HDP v každom roku. Dlh zvyšujúci príspevok z akumulácie finančných aktív (bez privatizačných príjmov) v rokoch 2005 – 2006 sa plánuje vo výške 0,25 % HDP, čo je zníženie z viac ako 1 % HDP v roku 2004[11]. Hoci sa v programe neuvádzajú podrobné informácie o tom, z čoho bude pozostávať úprava kapitálového toku v rokoch 2007 – 2009 (okrem privatizácií v roku 2007), v plánovanej úprave kapitálového toku celkom sa naznačuje, že sa očakáva prerušenie finančných operácií zvyšujúcich dlh počínajúc rokom 2007.

2.3 Štatistická oblasť

Taliansko prijalo opatrenia týkajúce sa zhromažďovania a spracovania údajov o verejných financiách. S cieľom znížiť štatistické rozdiely medzi údajmi z nasledovných troch rôznych zdrojov sa začala spolupráca medzi národným štatistickým inštitútom (ISTAT), Bankou Talianska a ministerstvom financií a hospodárstva. Zaviedol sa nový informačný systém o operáciách vládnych orgánov (SIOPE) na účely zhromažďovania online informácií o rozpočtových transakciách vykonaných verejnou správou.

3. Hodnotenie Talianskom prijatých opatrení na základe odporúčania Rady

Hodnotenie súladu uvedených opatrení s odporúčaním Rady podľa článku 104 ods. 7 sa uskutočňuje na základe predpovedí útvarov Komisie z jesene roku 2005 doplnených informáciami, ktoré boli dostupné až po konečnom termíne predpovedí (7. novembra 2005). Zákon o rozpočte na rok 2006 bol parlamentom prijatý 22. decembra a aktualizáciu programu stability vláda predložila 23. decembra.

Makroekonomický scenár, z ktorého program stability vychádza, predpokladá zrýchlenie reálneho rastu HDP z nuly v roku 2005 na 1,5 % v roku 2006 a 2007 a potom na 1¾% v rokoch 2008 – 2009. Tento scenár, ktorý je ten istý ako v hospodárskom a finančnom pláne a ako ten, z ktorého vychádza odporúčanie Rady v súlade s článkom 104 ods. 7 je všeobecne v súlade s predpoveďami útvarov Komisie z jesene 2005, ktorý predpokladá miery rastu HDP vo výške 0,2 %, 1,5 % a 1,4 % na roky 2005 až 2007.

3.1 Saldá rozpočtu verejných financií

Saldo rozpočtu v roku 2005

Vo svojom odporúčaní podľa článku 104 ods. 7 Rada považovala, za predpokladu nulového rastu HDP v roku 2005 deficit v maximálnej výške 4,3 % HDP za zlučiteľný s dôslednou realizáciou rozpočtu na rok 2005. V jesenných predpovediach sa v roku 2005 miera deficitu k HDP predpokladá vo výške 4,3 % - t. j. v súlade s oficiálnym cieľom, hoci s mierne vyšším rastom HDP. Najnovšie údaje o hotovosti k požiadavke pôžičky štátneho sektoru naznačuje, že dosiahnutie cieľa v roku 2005 je pravdepodobné.

Tabuľka 1: Rozpočet Talianska na rok 2006

v % HDP | Návrh rozpočtu od 28.10.20051 | Predpoveď z jesene 20052 | Konečný rozpočet |

Saldo rozpočtu pri nezmenenej legislatíve („tendenziale“) | -4.9 | -5.0 | -4.9 |

Nižšie primárne výdavky | 0.8 | 0.5 | 0.8 |

z toho: Sektor zdravotnej starostlivosti | 0.1 | - | 0.1 |

Predaj nehnuteľností | 0.2 | 0.2 | - |

Výdavky spojené s Lisabonskou stratégiou | -0.2 | -0.2 | - |

Vyššie príjmy | 0.4 | 0.2 | 0.6 |

z toho: Sektor zdravotnej starostlivosti | 0.1 | - | 0.1 |

Saldo rozpočtu | -3.8 | -4.2 | -3.5 |

Cyklicky upravené saldo (CAB) | -3.2 | -3.6 | -2.9 |

Jednorazové opatrenia3 | 0.5 | 0.4 | 0.3 |

z toho: - Predaj nehnuteľností | 0.3 | 0.2 | 0.1 |

- Daňové amnestie | - | - | 0.1 |

- Náhradné dane | 0.2 | 0.1 | 0.2 |

Štrukturálne saldo4 | -3.7 | -4.0 | -3.2 |

Zmena v štrukturálnom salde | 0.4 | 0.0 | 0.9 |

Poznámky: Podľa tzv. „Terza fase“ zmeny a doplnenia z 28. októbra 2005 3Predpoveď útvarov Komisie z jesene 2005 sa zakladá na návrhu rozpočtu z 28. 10. 2005. 3Jednorazové opatrenia ani iné dočasné opatrenia vypočítané útvarmi Komisie. 4 Štrukturálne saldo = Cyklicky upravené saldo bez jednorazových a iných dočasných opatrení. Zdroj: Návrh a konečné znenie zákona o rozpočte na rok 2006, Ekonomické predpovede útvarov Komisie z jesene 2005, Výpočty útvarov Komisie. |

Saldo rozpočtu v roku 2006

Na základe obozretného hodnotenia niektorých opatrení v návrhu rozpočtu na rok 2006 z 28. októbra 2005 sa v predpovediach útvarov Komisie z jesene roku 2005 predpokladá deficit vo výške 4,2 % HDP v roku 2006, čo prevyšuje oficiálny cieľ na úrovni 3,8 % HDP (pozri tabuľku 1). Podľa výpočtov útvarov Komisie je v jesenných predpovediach načrtnutá štrukturálna úprava (t. j. zmena v cyklicky upravenom salde bez jednorazových a iných dočasných opatrení) medzi rokmi 2005 a 2006, ktorá by bola jednoznačne nižšia, ako Radou odporúčaná úroveň „aspoň“ 0,8 % HDP.

Zmeny uvedené v konečnom znení rozpočtu prijatého talianskym parlamentom si vyžadujú prehodnotenie štrukturálnej úpravy. Realizácia zákonu o rozpočte na rok 2006 v plnom rozsahu by bola v súlade s minimálnym zlepšením vo výške 0,8 % HDP v štrukturálnom rozpočtovom deficite v roku 2006 požadovaným Radou, za predpokladu, že reálny rast HDP je vo výške 1,5 % v roku 2006 a že prijaté opatrenia sú účinné. Väčšie štrukturálne úsilie v porovnaní s návrhom rozpočtu z 28. októbra je v podstate vysvetlené dodatočnými korekčnými opatreniami, ktoré podporujú zníženie plánovaného deficitu (na 3,5 % HDP), a znížením množstva plánovaných jednorazových opatrení.

Komisia konštatuje, že pravdepodobnosť účinnej implementácie opatrení v rozpočte, a tým dosiahnutie požadovaného fiškálneho úsilia v roku 2006, sa zvýšila v súvislosti s posilnením mechanizmov na uplatňovanie kontroly výdavkov. Komisia je zároveň presvedčená, že dosiahnutie rozpočtového cieľa na rok 2006 nie je ešte stále celkom jednoznačné, vychádzajúc z kombinácie ambicióznych obmedzení výdavkov a neodskúšaných mechanizmov kontroly výdavkov. Tieto pochybnosti sa týkajú najmä dosiahnutia plánovaných úspor vo výdavkoch miestnych samospráv, v oblasti zdravotnej starostlivosti a (v menšom rozsahu) vo výdavkoch vlády, ako aj v oblasti niektorých iných menej významných opatrení. Sklzy v týchto oblastiach by mohli viesť skôr k deficitu okolo 4 % HDP než k oficiálnemu cieľu vo výške 3,5 % HDP[12].

Saldo rozpočtu v roku 2007 a v nasledujúcich rokoch

Za predpokladu, že rast sa bude vyvíjať, ako sa očakáva a berúc do úvahy záväzok Talianska postupne prijať jednorazové a dočasné opatrenia počínajúc rokom 2007, dosiahnutie deficitu na rok 2007 na úrovni 2,8 % HDP by naznačovalo štrukturálnu úpravu vo výške 0,9 % HDP (pozri tabuľku 2). Taliansko neposkytlo žiadne informácie o predpokladaných opatreniach na dosiahnutie plánovaného cieľa na rok 2007. Vzhľadom na to je nemožné zhodnotiť kvalitu a štruktúru úpravy. Navyše v programe sa môže podceniť deficit trendu a z toho vyplývajúci rozsah požadovanej rozpočtovej úpravy (v súvislosti s trendom) na dosiahnutie plánovaného cieľa na rok 2007. Vzhľadom na to, že prognózy nezmenenej legislatívy neberú do úvahy v plnom rozsahu budúce zvýšenie platov vo verejnom sektore v programe sa predpokladá za nepravdepodobný 0,6 % z HDP pokles v kompenzáciách zamestnancov medzi rokmi 2006 a 2007. Táto položka do veľkej miery vysvetľuje, prečo trend deficitu na rok 2007 v programe je len 3,3 % HDP, t. j. ešte nižší ako plánovaný deficit na rok 2006. V rokoch nasledujúcich po roku 2007 je tempo úpravy smerom k strednodobému cieľu uvedené v programe do veľkej miery v súlade s minimálnym ročným zlepšením v štrukturálnom salde vo výške 0,5 % HDP ako je požadované Radou.

3.2 Dlh verejných financií

Zníženie pomeru dlhu k HDP sa plánuje na rok 2006 a 2007, ak sa dosiahne, bolo by v súlade s odporúčaniami Rady. V súvislosti so znížením dlhu existujú závažné pochybnosti nakoľko jeho dosiahnutie je podmienené kombinovaným účinkom stúpajúcich primárnych prebytkov v súlade s rozpočtovými cieľmi, realizáciou privatizačných plánov a účinného znižovania operácii pod čiarou zvyšujúcich dlh, ktoré by predstavovali jednoznačné prerušenie vzhľadom na činnosť v nedávnej minulosti[13]. V rokoch nasledujúcich po roku 2007 sa zdá, že je potrebné ďalšie posiľňovanie na dosiahnutie dostatočného zníženia dlhového pomeru smerom k referenčnej hodnote, ktorá je rozhodujúcou pre udržateľnosť rizík z dlhodobého hľadiska.

3.3 Štatistická oblasť

Úsilie vyvinuté na zlepšenie kvality všeobecných vládnych údajov viedli k zníženiu štatistických rozdielov. Na základe notifikácie z 1. septembra 2005 Eurostat zverejnil údaje o Taliansku bez akéhokoľvek odkazu na nedoriešené otázky[14]. Stále však pretrvávajú nedostatky v časovej dostupnosti údajov v súvislosti s miestnymi samosprávami a sektorom zdravotnej starostlivosti. Očakáva sa, že zavedenie systému SIOPE zlepší zhromažďovanie informácií o financovaní miestnych samospráv.

Tabuľka 2: Saldá rozpočtu a dlh

v % HDP | 2004 | 2005 | 2006 | 2007 |

KOM | SP1 | KOM | SP1 | KOM1 | SP2 | KOM1 | SP2 |

Saldo verejných financií | -3.2 | -3.2 | -4.3 | -4.3 | -4.2 | -3.5 | -4.6 | -2.8 |

Primárne saldo | 1.8 | 1.8 | 0.6 | 0.6 | 0.6 | 1.3 | 0.3 | 1.9 |

Jednorazové opatrenia3 | 1.4 | 1.4 | 0.5 | 0.6 | 0.4 | 0.3 | - | - |

Štrukturálne saldo4 | -4.4 | -4.4 | -4.0 | -4.1 | -4.0 | -3.2 | -4.0 | -2.3 |

Zmena v štrukturálnom salde | 0.5 | 0.5 | 0.4 | 0.3 | 0.0 | 0.9 | 0.0 | 0.9 |

Štrukturálne primárne saldo5 | 0.7 | 0.7 | 0.9 | 0.8 | 0.8 | 1.5 | 0.9 | 2.4 |

Dlh | 106.5 | 106.5 | 108.6 | 108.5 | 108.3 | 108.0 | 107.9 | 106.1 |

príklad reálneho HDP( ročná zmena v %) | 1.2 | 1.2 | 0.2 | 0.0 | 1.5 | 1.5 | 1.4 | 1.5 |

príklad produkčnej medzery6 | -0.5 | -0.4 | -1.5 | -1.5 | -1.2 | -1.2 | -1.2 | -1.0 |

Poznámky: 1Predpoveď útvarov Komisie z jesene 2005 sa zakladá na návrhu rozpočtu z 28. 10. 2005. 2Produkčné medzery a cyklická úprava podľa decembrovej aktualizácie 2005 programu stability (PS), vypočítané útvarmi Komisie na základe informácií v programe. 3Jednorazové opatrenia ani iné dočasné opatrenia vypočítané útvarmi Komisie. 4 Cyklicky upravené saldo (CAB) bez jednorazových a iných dočasných opatrení. 5 Cyklicky upravené primárne saldo (CAPB) bez jednorazových a iných dočasných opatrení. 6 V percentách potenciálneho HDP Zdroj: Program stability (PS), Ekonomické prognózy útvarov Komisie z jesene roku 2005 (KOM), Výpočty útvarov Komisie. |

4. Závery

Na základe terajších informácií sa zdá, že Taliansko prijalo opatrenia v súlade s odporúčaniami Rady podľa článku 104 ods. 7. Taliansko

- ako sa zdá, dosiahlo stanovený deficit vo výške 4,3% HDP na rok 2005,

- prijalo v zákone o rozpočte na rok 2006 korekčné opatrenia, za predpokladu, že tieto budú zrealizované v plnom rozsahu a hospodársky vývoj bude v súlade so scenárom vychádzajúcim z odporúčaní Rady, tieto opatrenia by zabezpečili adekvátny pokrok smerom k úprave nadmerného deficitu v rámci časových obmedzení stanovených Radou. Podmienené uvedeným v zákone o rozpočte na rok 2006 by bola štrukturálna úprava v roku 2006 v súlade s rozhodnutím Rady,

- stanovilo plánovaný nominálny deficit pod úrovňou 3 % na rok 2007 a plánuje štrukturálnu úpravu v súlade s odporúčaniami Rady na rok 2007 a na nadchádzajúce roky,

- plánuje opätovný pokles dlhu prostredníctvom kombinovaného účinku stúpajúcich primárnych prebytkov v súlade s rozpočtovými cieľmi, realizovania rozsiahlych privatizačných plánov a ústupu operácii pod čiarou zvyšujúcich dlh,

- pristúpilo k iniciatívam, ktoré zlepšili kvalitu štatistík týkajúcich sa všeobecných vládnych údajov.

Korekcia nadmerného deficitu do konečného termínu v roku 2007 a zníženie dlhového pomeru sú však predmetom vážnych pochybností, keďže sa v značnej miere opierajú o:

1. účinnú implementáciu rozpočtu na rok 2006. V prípade, že sa opatrenia nezrealizujú v plnom rozsahu alebo sa ukážu neúčinnými, budú potrebné ďalšie korekčné opatrenia,

2. špecifikáciu a implementáciu podstatných dodatočných korekčných opatrení na rok 2007.

Vzhľadom na toto hodnotenie sa Komisia domnieva, že v súčasnosti nie sú potrebné ďalšie kroky v postupe pri nadmernom deficite Talianska. Komisia bude dôsledne monitorovať vývoj rozpočtu v Taliansku v súlade so Zmluvou a Paktu stability a rastu, najmä vzhľadom na nestálu situáciu v oblasti verejných financií.

[1] Dosah jednorazových opatrení na rozpočet dosiahol 0,6 % HDP v roku 2001, 1,9 % v roku 2003 a 1,4 % v roku 2004. V roku 2002 výška deficitu bola 2,7 % HDP, s 1,3 % HDP z jednorazových opatrení.

[2] Politická dohoda o „Odporúčaní Rady Taliansku s cieľom odstrániť nadmerný deficit verejných financií – uplatňovanie článku 104 ods. 7 Zmluvy o založení Európskeho spoločenstva“ bola dosiahnutá 12. júla 2005.

[3] V tomto poradí Ú v. ES L 209 z 2.8.1997 a Ú v. EÚ L 174 zo 7.7.2005.

[4] Komisia zároveň hodnotí aj aktualizáciu programu stability Talianska z decembra 2005. Hodnotenie Komisie, ako aj stanovisko Rady k tomuto programu je možné nájsť na: http://europa.eu.int/comm/economy_finance/about/activities/sgp/country/italy_en.htm

[5] V rozpočtovom postupe Talianska, všetky opatrenia prijaté a plánované do budúcnosti sú definované s ohľadom na trend deficitu pri nezmenenej legislatíve (tzv. „tendenziale“). Toto znamená, že budúce výdavky a príjmy sa zahrnú do trendu deficitu len do tej miery, aby odrážali legislatívu prijatú parlamentom. Viac detailov o trende deficitu a o rozpočtovom postupe Talianska všeobecnejšie je možné nájsť vo formálnom hodnotení aktualizácie programu stability z roku 2005.

[6] Tieto opatrenia, zavedené zákonom 211/2005 zo 17. októbra 2005, boli zahrnuté do zákona o rozpočte na rok 2006.

[7] Úspory na strane výdavkov regionálnych a miestnych samospráv podliehajú ďalšej rozsiahlej revízii „pakt domácej stability“ predložený v roku 1999. Stropy sa líšia podľa typu miestnej samosprávy (regióny alebo provincie alebo miestne samosprávy) a podľa typu výdavkov (bežné alebo kapitálové).

[8] Úspory sú na čistých výdavkoch v oblasti zdravotnej starostlivosti. Očakávaný rozpis je 1,5 miliardy eur z vyšších príjmov a 1 miliarda eur z nižších výdavkov (pozri tabuľku 1).

[9] Tieto ustanovenia sú zamerané najmä na to, aby prinútili regióny, ktoré majú štrukturálny deficit v oblasti zdravotnej starostlivosti, pokryť jeho časť prostredníctvom dodatočných príjmov a realizovať požadované úspory. Navyše sa zvýši zodpovednosť lekárov a lekárnikov okrem iného tým, že sa lekárske predpisy a medikamenty budú elektronicky zaznamenávať.

[10] Generálny pardon na nezaplatené sociálne príspevky poľnohospodárskeho sektoru, v súčasnosti diskutovaný v talianskom parlamente, ak by bol nakoniec prijatý a ak by bol predmetom štatistického overenia, by mohol viesť k obmedzenej úprave pre deficit a/alebo dlhový pomer smerom nahor.

[11] V aktualizácii sa predpokladajú hotovostné/časové rozdiely v roku 2006. Tento rozdiel sa taktiež spája s platbou úrokov na poštové dlhopisy, ktoré narástli ( a boli náležite zaznamenané ako výdavky) v minulosti ale vyplácajú sa len vtedy, keď sú dlhopisy spätne odkúpené. Bez tohto faktoru by bol hotovostný/časový rozdiel by bol minimálny.

[12] Pozri poznámku pod čiarou 10.

[13] Pozri poznámku pod čiarou 10.

[14] Okrem poukázania na potrebu objasnenia prípadov oznámených kapitálových investícií v období rokov 2001 a 2004 v niekoľkých krajinách, vrátane Talianska.